b'\n_START_ARTICLE_\nEtta James\n_START_SECTION_\nTinere\xc8\x9bea \xc8\x99i cariera: 1938\xe2\x80\x9359\n_START_PARAGRAPH_\nJamesetta Hawkins s-a n\xc4\x83scut pe 25 ianuarie 1938 \xc3\xaen Los Angeles, California, mama ei, Dorothy Hawkins, av\xc3\xa2nd doar 14 ani la vremea aceea. Tat\xc4\x83l ei nu a fost identificat niciodat\xc4\x83. James credea c\xc4\x83 era juc\xc4\x83torul de biliard Rudolf "Minnesota Fats" Wanderone pe care l-a \xc3\xaent\xc3\xa2lnit trec\xc4\x83tor \xc3\xaen 1987. Din cauza absen\xc8\x9belor frecvente ale mamei sale din apartamentul din cartierul Watts, James a locuit cu o serie de p\xc4\x83rin\xc8\x9bi adoptivi, cei mai importan\xc8\x9bi fiind \xe2\x80\x9dSarge\xe2\x80\x9d \xc8\x99i \xe2\x80\x9dMama Lu\xe2\x80\x9d. James se refer\xc4\x83 la mama sa ca fiind \xe2\x80\x9dDoamna Misterioas\xc4\x83\xe2\x80\x9d._NEWLINE_James a primit ini\xc8\x9bierea vocal\xc4\x83 la v\xc3\xa2rsta de cinci ani de la James Earl Hines, director muzical al corului Echoes of Eden al Bisericii Baptiste Sf. Paul din Los Angeles. A devenit atrac\xc8\x9bia publicului \xc8\x99i Sarge a \xc3\xaencercat s\xc4\x83 preseze biserica s\xc4\x83-l pl\xc4\x83teasc\xc4\x83 pentru ea, dar a fost refuzat. \xc3\x8en timpul partidelor de pocker de acas\xc4\x83, adesea o trezea pe James \xc3\xaen toiul nop\xc8\x9bii \xc8\x99i o for\xc8\x9ba cu b\xc4\x83taia s\xc4\x83 c\xc3\xa2nte prietenilor lui. Cum ea f\xc4\x83cea \xc3\xaen pat \xc8\x99i adesea era ud\xc4\x83 c\xc3\xa2nd era chemat\xc4\x83 s\xc4\x83 c\xc3\xa2nte mesenilor de ocazie, a dezvoltat o repulsie vizavi de faptul de a c\xc3\xa2nta la comand\xc4\x83._NEWLINE_\xc3\x8en 1950 \xe2\x80\x9dMama Lu\xe2\x80\x9d a murit \xc8\x99i mama biologic\xc4\x83 a Ettei a luat-o \xc3\xaen cartierul Fillmore din San Francisco. Vreme de c\xc3\xa2\xc8\x9biva ani James a ascultat doo-wop \xc8\x99i a fost inspirat\xc4\x83 s\xc4\x83 formeze un grup de fete numit The Creolettes (din cauza tenului deschis la culoare al membrelor). Fata de 14 ani l-a cunoscut pe muzicianul Johnny Otis. Pove\xc8\x99ti privind \xc3\xaent\xc3\xa2lnirea acestora variaz\xc4\x83. Otis spune c\xc4\x83 James a venit la hotelul s\xc4\x83u dup\xc4\x83 unul dintre spectacolele lui date \xc3\xaen ora\xc8\x99 \xc8\x99i l-a convins s\xc4\x83-i acorde o audi\xc8\x9bie. Alt\xc4\x83 poveste spune c\xc4\x83 Otis a remarcat grupul care c\xc3\xa2nta \xc3\xaentr-un club de noapte din Los Angeles \xc8\x99i a \xc3\xaencercat s\xc4\x83-l conving\xc4\x83 s\xc4\x83 \xc3\xaenregistreze o replic\xc4\x83 a c\xc3\xa2ntecului \xe2\x80\x9dWork with Me, Annie\xe2\x80\x9d al lui Hank Ballard._NEWLINE_Otis a luat grupul sub aripa sa, ajut\xc3\xa2ndu-le s\xc4\x83 semneze un contract cu Modern Records \xc8\x99i le-a schimbat titulatura din The Creolettes \xc3\xaen The Peaches. Totodat\xc4\x83, a schimbat numele de scen\xc4\x83 al Jamesettei \xc3\xaen Etta James. James a inregistrat varianta c\xc3\xa2ntecului \xe2\x80\x9dWork with Me, Annie\xe2\x80\x9d \xc3\xaen 1954, cu permisiunea autorului, \xc8\x99i c\xc3\xa2ntecul a fost lansat la \xc3\xaenceputul anului 1955 cu titlul \xe2\x80\x9dRoll with Me, Henry\xe2\x80\x9d, dar a fost schimbat din cauza cenzurii \xc3\xaen \xe2\x80\x9dDance with Me, Henry\xe2\x80\x9d (\xe2\x80\x9droll\xe2\x80\x9d av\xc3\xa2nd conota\xc8\x9bii sexuale). \xc3\x8en luna februarie a aceluia\xc8\x99i an, c\xc3\xa2ntecul a urcat pe primul loc \xc3\xaen clasamentul pieselor Hot Rhytm & Blues. Acest succes a dat grupului prilejul s\xc4\x83 c\xc3\xa2nte \xc3\xaen deschiderea spectacolelor turneului na\xc8\x9bional al lui Little Richard._NEWLINE_\xc3\x8en timpul turneului cu Richard, c\xc3\xa2nt\xc4\x83rea\xc8\x9ba pop Georgia Gibbs a \xc3\xaenregistrat o variant\xc4\x83 proprie a c\xc3\xa2ntecului lui James care a fost lansat\xc4\x83 cu titlul \xe2\x80\x9dThe Wallflower\xe2\x80\x9d \xc8\x99i a devenit un hit, ajung\xc3\xa2nd pe locul \xc3\xaent\xc3\xa2i \xc3\xaen clasamentul Billboard Hot 100, fapt care a m\xc3\xa2niat-o pe James. Dup\xc4\x83 ce a p\xc4\x83r\xc4\x83sit The Peaches, James a avut un alt hit R&B - "Good Rockin\' Daddy" care s-a luptat cu tot felul de variante ulterioare. \xc3\x8en 1960, c\xc3\xa2nd contractul cu Modern a ajuns la final, a decis s\xc4\x83 semneze cu firma lui Leonard Chess, Chess Records \xc8\x99i, la scurt timp, a \xc3\xaenceput o rela\xc8\x9bie cu Harvey Fuqua, fondatorul grupului doo-wop The Moonglows._NEWLINE_Bob Murray (zis \xe2\x80\x9dTaters\xe2\x80\x9d) a f\xc4\x83cut turnee cu Etta James timp de 20 de ani. A scris c\xc4\x83 James a scos primul single la 15 ani \xc8\x99i c\xc4\x83 ie\xc8\x99ea cu B.B. King c\xc3\xa2nd avea 16 ani. Etta credea c\xc4\x83 piesa de succes \xe2\x80\x9dSweet Sixteen\xe2\x80\x9d a lui King era despre ea.'